Šmilňák, Martin, poslanec NR SR (2024-01-17):
Vážený pán minister, vážený pán predsedajúci, vážené kolegyne, kolegovia, predovšetkým kolegovia z koalície, vážení koaliční poslanci, vážení obyvatelia Slovenska, dovoľte aj mne pár pripomienok k návrhu na skrátené legislatívne konanie v súvislosti s Trestným zákonom a jeho zmenami. Najprv som sa pokúšal nájsť niečo dobré, čo dobré sa z toho dá zobrať. A vychádza mi z toho, že ste nás dotlačili, donútili, aby sme to prešli do detailu. Aby sme bod po bode a dosť pozorne a pomerne odborne sa povenovali, aké to prinesie dôsledky nám, aké to prinesie dôsledky ľuďom na Slovensku. A aj keď nie sme odborníci, nie sme právnici všetci, ale s týmto zákonom sme sa teda oboznámili dostatočne. A teraz vecne, že prečo to chcete prijať v zrýchlenom konaní. Píšete v dôvodovej správe: „Naliehavosť prijatia návrhu zákona v skrátenom legislatívnom konaní vyplýva z nevyhnutnosti prijať legislatívne opatrenia v oblasti trestného práva nadväzujúce na konania o porušení povinností vyplývajúcich z práv Európskej únie.“ Momentálne o 12.00 hod., dneska o 12.00 hod. bude Európsky parlament prijímať rezolúciu, ktorou odsúdi toto, čo sa tu deje. Dneska, dnes o 12.00 hod. Ak keď my v KDH nie sme zástancami toho, aby Európska únia zasahovala do vnútorných záležitostí členských krajín, táto, toto je odkaz, čo Európska únia vám hovorí k tomuto zákonu, že to nemáte robiť. Európska prokurátorka pani Kövesi doslova povedala, že keď to prijmete v tejto podobe, bude to amnestia na korupciu a amnestia na ekonomickú trestnú činnosť. Nie my sme to povedali. Vy sa tu odvolávate, že potrebujete to dať do súladu s Európskou úniou a Európska únia vám toto odkazuje. Ďalej píšete, že „je potrené urýchlene reagovať na vývoj inflácie, vďaka ktorej sú kritériá, na základe ktorých sa škoda na majetku kvalifikuje ako trestný čin, už neaktuálne, a dochádza ku kriminalizácii osôb bez reálneho nebezpečenstva pre spoločnosť.“ Inými slovami, tvrdíte, že tým že došlo k inflácii, menšia škoda a ľudia idú do väzenia alebo sú stíhaní a postihovaní za niečo, čo v minulosti malo inú hodnotu. A ďalej uvádzate, že suma 266 eur má v súčasnosti podstatne nižší význam, ako mala v roku 2006. Toto pripúšťam, ten argument. A... a ďalej hovoríte, že následne sa primerane upravujú aj hranice väčšej škody, suma prevyšujúca 35-tisíc, značnej škody, suma prevyšujúca 350-tisíc eur a škoda veľká, alebo veľkého rozsahu, suma prevyšujúca 700-tisíc. Vy ste povedali a napísali ste v dôvodovej správe, že primerane idete toto zvyšovať. Hodnota peňazí sa od roku 2006, keď 1. januára bola prijatá táto novela, sa zmenila 1,8-násobne. To znamená, ak by ste chceli sumu 266 preklopiť do rovnakej hodnoty, ktorá, ktorú malo tých 266 eur v roku 2006, tak by ste zvýšili túto sumu zhruba na dvest... na 483 eur, pripusťme 500 eur – a vaše číslo je 700, ktoré až tak ďaleko nie je. Tu sa dá diskutovať. Ale poďme k ten druhej hranici, poďme k tej rozsahu malej škody, ktorá by mala byť od 700 eur po 35-tisíc eur. Vy ste tam mali doteraz sumu 2 600 eur... alebo 2 660 a teraz to idete, keď to prenásobíte jeden... 1,8, tak sa dostanete niekde na hranicu 5-tisíc eur. Vážení kolegovia, tu sa niekto nie že sekol o tisícku, ale vy ste to, primerane 5-tisíc by bolo, a vy to dávate na 35-tisíc. Prečo taká ve... taký veľký skok? A komu to má prospieť? Vy ste neurobili to, čo tu píšete v dôvodovej správe, že niečo ste primerane kvôli inflácii zdvihli. Toto, toto je seriózne pripravené pre niekoho, komu to má prospieť. Pre konkrétneho človeka. Ale tie dôsledky, že pomôžete trom-štyrom kamarátom, vnesú do našeho... do nášho systému spravodlivosti obrovskú, obrovskú nerovnováhu. O tom budem hovoriť neskôr. Čiže inflácia nie je správny argument. Hovoríte, že našli ste na stole Suskovu (reakcie z pléna), teda, prepáčte, pánu Karasovu novelu. Pán Karas zvyšuje tieto hodnoty presne tak. Malá škoda od 500 eur, veľká škoda od 5-tisíc eur do 50-tisíc. Nie, nie do 350-tisíc, ako to robíte vy. A podobne značná škoda a škoda veľkého rozsahu. Čiže argument o primeranom zvýšení hraníc škody s ohľadom na infláciu nemá reálne opodstatnenie. V kuloárnych debatách s vami, vážení poslanci koalície, niekde na káve alebo na cigaretke, alebo na chodbe, lebo tu sa sa... sa s nami nerozrozprávate, ale viacerí z vás mi povedali, viete, treba to upraviť, treba... a ideme podľa českého modelu, čiže je to v poriadku. Nám sa to zdá v poriadku, lebo Česi to tak majú. Tak si poďme pozrieť, že ako to majú Česi. My teraz navrhujeme malú škodu v rozsahu 700 až 35-tisíc eur. Česi to majú v rozsahu od tisíc do 4-tisíc eur. My do 35-tisíc a oni do 4-tisíc. Veľká škoda, my od 35- do 350-, oni od 4-tisíc do 40-tisíc, my do 350-tisíc. A značná škoda od 350-, my, do 700-tisíc, oni od 40 do 400-tisíc, nemusíme si tu spievať Kdepak ty ptáčku hnízdo máš . Ale toto český model není, jasný pane, by povedal klasik a jedna z kolegýň možno z... od progresívcov. Čiže nie, nechajte sa oklamať, že vám vaša vrchnosť povedala, že ideme podľa českého modelu, Česi to tak majú, tak tak je to dobré. Vážení koaliční poslanci, niekto vás ťahá za nos. Vážení občania, obyvatelia Slovenska, niekto vás tu ťahá za nos. A čo, čo to všetko prinesie? Myslím, že prijatie tejto normy a v skrátenom konaní v takejto podobe prinesie krajine rozvrat. Vláda totiž vstupuje do citlivých záležitostí posúdenia toho, čo je dobré, čo je zlé, čo je správne a čo je trestuhodné. Ak sme my ľudia na niečo citliví, tak je to otázka práva a krivdy, teda vymedzenia toho, čo je zlé, dobré a čo sa má a nemá trestať. Je to veľmi, veľmi citlivá záležitosť. Nikde na svete sa do, do trestného práva nezasahuje takto bez celospoločenského konsenzu. Bez toho, aby každý jeden občan s tým bol stotožnený, že tak to má byť. V celom demokratickom svete sa to robí konsenzom a trvá to veľmi, veľmi dlho, kým sa nájde zhoda. Možno, možno v južnej Amerike, možno v južnej Amerike sa to, sa, sa to robí takto, ale my to takto nesmieme spraviť, lebo my, viete, včera sme sa bavili o nejakej, nejakej chybičke v leteckom zákone. Väčšina obyvateľov Slovenska nepoužíva lietadlo ako bežný prostriedok, možno niektorí na dovolenku. Čiže ak sme upravili niečo v skrátenom konaní v lete, v letectve a má to priniesť nejaký osoh, budiž, ale v takomto rozsahu meniť Trestný zákon, ktorý sa každodenne bude dotýkať každého jedného človeka, v skrátenom konaní? S tým ste vy stotožnení, drahí kolegovia? Ak krádež už nebude krádež, ak trestný čin bude už len prečin, ak si tu korupčníci budú premávať ako ctihodní občania oslobodení touto novelou, bežní a čestní ľudia sa budú viacej báť. A roztočíte špirálu. Jednu z vecí, ktoré Slovensko ešte má, ktorú si cenia aj v zahraničí, že Slovensko je bezpečná krajina. Keď som sa bavil s ľuďmi, ktorí sa tu prisťahovali, tak mali nejaké námietky voči niektorým srandovným veciam, ktoré na Slovensku platia, ale jednu vec mi povedali zahraniční ľudia, ja môžem pustiť naše deti von a nemusím sa báť, že sa... že im niekto ublíži. Ja sa nemusím báť o svojich rodičov, ktorí bývajú sami v byte, lebo u vás je relatívne bezpečne. Nie všade a nie stopercentne, ale relatívna bezpečnosť tu je. Ale ak vy poviete, že 35-tisíc je malá škoda, viete, malá škola, povieme školička alebo škôlka, malá škol... malá škoda, to bude čo? Škôdka alebo škodička? Tridsaťpäť tisíc eur, keď vám niekto urobí škodu, vy poviete, že to je bagateľ, že to je škôdka? Česi hovoria, že 4-tisíc je tá hranica. Karas, na ktorého novelu sa odvolávate, že tá hranica je 5-tisíc. Inflácia, na ktorú sa odvolávate, vám hovorí, že táto hranica je 5-tisíc. Ale vy si tam rubnete 35... 35-tisíc eur. A potom, potom dopad na bežného človeka bude taký, že sa bude báť, že niekto mu urobí škodu za 34-tisíc eur a vyviazne s podmienočkou. A vy ho ráno stretnete v samoobsluhe, ako sa vám smeje do ksichtu. Toto robíte slovenským občanom? To snáď nemyslíte vážne! Denne sa v Londýne stane 150 krádeží v malých obchodoch, lebo sa posunula hranica toho, že čo je zlé a čo nie je zlé. A robia to tak tí zlodeji, že si berú zvonku prázdne odpadkové koše a naplnia si, koľko do toho vojde. Stopäťdesiat krádeží denne. Keď my, keď my posunieme tie hranice takto drakonicky, my pozývame zlodejov na Slovensko ako, ako do Eldoráda. Toto nemôžte myslieť vážne. Máte každý z vás skúsenosti. Ja som povedal, že v jednom mestečku na východe Slovenska, že chlapík bral úplatky, pýtal si desiatky tisíc eur a niekomu to proste začalo vážne vadiť, tak ho nahral aj v súčinnosti s políciou. Je zvukový záznam, je, je obrazový záznam, ako chlapík si pýta, ako preberá. Päť rokov, na päť rokov ho súd odsúdil, ale on to zdržiava a odvoláva sa, nechodí na pojednávania. Ak toto prejde, tak chlapec vyviazne s podmienkou. A mne už písali ľudia z viacerých miest z východného Slovenska. Vy ste mysleli Trebišov? Alebo ste mysleli Prešov? Alebo Bardejov? Neodpovedám, aby som náhodou sa niekoho príliš nedotkol. Ale znamená to, že takýchto prípadov je veľa. Toto idete spraviť, oslobodiť kamarátov, že sa nehanbíte! Krajskí prokurátori vám odkazujú – nie je to dobré . Teraz sedia u pani prezidentky odborníci na, na právo. Musela ich prezidentka zavolať, lebo vám to bolo šumafuk. Európska prokurátorka vám to odkazuje, kdekto. A nielen, ne... ne... netýka sa to len ľudí. Netýka sa to len ľudí, my tu budeme mať safari. To už kolegovia z PS-ka tiež pripomenuli. Viete, jeden príbeh hovorí, že pytliaka prichytili pri tom, ako, ako si opeká kamzíka, a nabehli policajti, kukláči, ochranári, všetko. A keď, keď ho sudkyňa súdila, tak sa ho pýta: „ Bolo vám to treba? Aspoň, aspoň mi povedzte, ako ten kamzík chutil. “A on povedal: „ Viete, tak, jak by som vám to, niečo medzi sysľom a orlom skalným. “(Ruch v sále.) Toto tu budeme mať. My tu budeme mať safari, lebo spoločenská hodnota zvierat nie je 35-tisíc, a to bude maličká ško... to bude maličká škodička. Keď pôjdete, môžte, môžte kúpiť synom na osemnástku pušky a môžte ich poslať na strelnicu do lesa na safari. To už len bude bezpečnosť na Slovensku! Malá škoda 35-tisíc! Týka sa nás to všetkých. A vy to idete urobiť v zrýchlenom, skrátenom legislatívnom konaní. Hocičo iné. V tom leteckom zákone sme vám zahlasovali, tam myslím, že v jednom prípade zasvietilo 90 hlasov. My nemáme problém sa dohodnúť na veciach, ktoré dávajú zmysel, ktoré opravia systém, ktorý, ktoré pomôžu Slovákom, aby sa nám tu žilo lepšie. Ale toto je reálna vec, ktorá život na Slovensku zhorší. Bude tu nebezpečne a budú nám tu chodiť gauneri s úsmevom od ucha po ucho. Dneska pán Viskupič povedal, že po novom vám môže prepadnúť majetok, až keď pre... až keď urobíte škodu vo výške 700-tisíc eur a viac. Toľko peňazí priemerný Slovák nikdy nemal ani nevidel. Ani hodnota ich majetku takú, ta... takúto hodnotu nedosahuje. Tak koho tým idete chrániť? Komu tým idete pomáhať? Stiahnite to, prosím vás, pán minister. Ak sa odvolávate na Karasovú novelu, veď tá, tá vám prechádzala s ústavnou väčšinou. Tá bola tak pripravená, že nebyť obštrukcií v parlamente, bola by prešla. Odvolávate sa na ňu. Má 400 článkov oproti tým vašim 67. Je oveľa rozsiahlejšia a prešla celospoločenskou diskusiou. Prešla sitom právnikov, prokurátorov, sudcov a boli s ňou stotožnení. Predložte Karasovu novelu a my vám za to zahlasujeme! A potom sa môžte odvolávať na to, že upravili sme infláciu, upravili sme po... primerane sme upravili výšky trestov, ako to majú v iných krajinách. S tým my nemáme problém. My máme problém s tým, že ste to chceli urobiť rýchlo, potichučky a takým spôsobom, že to nedáva zmysel. Nedáva to iný zmysel, len aby ste pomohli kamarátom. A vy, koaliční poslanci, sa pod to podpíšete, a keď sa život na Slovensku zhorší, ja to slovo nemám rád, ja nerád na niekoho ukazujem prstom, ale vám budú, vás budú brať na zodpovednosť – títo to odhlasovali, a preto sa naše deti, naše mamy, naši otcovia, už na Slovensku necítia bezpečne, preto ma gauner obral alebo mi urobil škodu – ani nešiel do basy, ani ho nikto nepotrestal, lebo to už dneska nie je trestné. Pod toto sa nepodpisujte, prosím. To vás bude páliť. Ďakujem pekne za pozornosť. (Potlesk)